Diari Oficial de la Generalitat Valenciana


Sumari del DOGV 7464, del 12-02-2015 (2015/1103)

RESOLUCIÓ de 28 de gener de 2015, de la Direcció General d'Avaluació Ambiental i Territorial, per la qual s'ordena la publicació de la resolució complementària a la declaració d'impacte ambiental corresponent a l'expedient 388/7057-XBM, Manises.
-----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7464

Data del DOGV
:   12-02-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/1103


Data del document
:   28-01-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Manises
    * impacte ambiental

RESOLUCIÓ de 28 de gener de 2015, de la Direcció General d'Avaluació Ambiental i Territorial, per la qual s'ordena la publicació de la resolució complementària a la declaració d'impacte ambiental corresponent a l'expedient 388/5271-KUF, Manises. [2015/1103]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, el qual establix la publicació en el Diari Oficial de la Comunitat Valenciana de la resolució complementària a la declaració d'impacte ambiental, resolc:  
  
Únic  
Publicar en el Diari Oficial de la Comunitat Valenciana la resolució complementària corresponent a l'expedient 388/9877-XUF Manises.  
  
«Resolució complementària a la declaració d'impacte ambiental  
Expedient: 388/8907-HVG.  
Títol: modificació puntual número 17 del Pla General de Manises.  
Promotor: Ajuntament de Manises.  
Autoritat substantiva: Ajuntament de Manises i Comissió Territorial d'Urbanisme (CTU).  
Localització: Manises (València).  
Antecedents  
La modificació puntual número 17 del Pla General d'Ordenació Urbana (PGOU) de Manises va ser aprovada definitivament per acord de la CTU en data 1 de desembre de 2006. En l'acord s'incorporaven els condicionants continguts en la declaració d'impacte ambiental de 30 de novembre de 2006 (d'ara en avant DIA), expedient administratiu número 388/0869-NBN.  
El 4 d'agost de 2014, es rep en la Direcció General d'Avaluació Ambiental i Territorial un document consultiu en relació amb la modificació puntual número 23 del PGOU de Manises on se sol·licita informe respecte d'això, així com la rescissió del condicionant 1r de la DIA, previst pel Servici d'Ordenació Territorial (per mitjà d'informe de 29.11.2006) que condiciona l'acord de la CTU d'aprovació de la modificació puntual número 17. L'àmbit de la modificació puntual 23 coincidix amb el de la modificació puntual 17.  
El condicionant 1r de la DIA mencionada es referix a l'absència d'edificació en les parcel·les i a determinades condicions per al tancament d'estes, justificat tot això pel risc d'inundació de l'àmbit.  
«1. S'han de complir les condicions establides en l'informe del Servici d'Ordenació Territorial de data 29 de novembre de 2006 relatiu al risc d'inundabilitat:  
- Absència d'edificació en les parcel·les  
- A fi d'evitar l'efecte l'embassament i el consegüent perill de ruptura, les tanques i el mur de tancament seran permeables al flux d'aigua a partir de 40 cm d'alçària i en tot el seu perímetre.»  
La sol·licitud d'anul·lació d'este es fonamenta en els nous estudis d'inundabilitat de la zona: la cartografia del sistema nacional de zones inundables del Ministeri d'Agricultura, Alimentació i Medi Ambient i l'estudi d'inundabilitat del pla especial per a creació de sòl dotacional en la zona nord de Manises, sòl contigu al de la modificació puntual 17.  
  
Descripció de la documentació presentada  
La documentació, presentada en format digital, la formen la memòria, el pla d'ordenació i àmbit de la modificació i els annexos, en els quals s'inclou: còpia de les resolucions sobre la modificació puntual 17 (DIA i acord d'aprovació), plans d'estudi d'inundabilitat i resolució del regidor de Territori i Medi Ambient on se sol·licita la rescissió de la clàusula relativa a la no-edificabilitat.  
(Nota: en el pla figura la modificació puntual 22. No obstant això, l'àmbit correspon a les parcel·les assenyalades en la memòria).  
Àmbit  
El sòl afectat per la modificació 23 del PGOU coincidix amb el que, amb la modificació puntual 17, va ser reclassificat i requalificat com a sòl urbà per a ús dotacional privat educativocultural en 2006.   
L'objecte de la modificació 17 era permetre l'ampliació del col·legi Patronat Sagrada Família i la seua adequació a la normativa vigent de la Conselleria de Cultura, Educació i Esport, i destinar a pati els terrenys reclassificats que corresponien a les parcel·les 213, 249, 250 i 251 del polígon 7 de rústica.   
L'àmbit, a més d'estar en les proximitats del riu Túria, és contigu al del pla especial per a la creació de sòl dotacional en la zona nord de Manises, aprovat per Acord de la Comissió Territorial d'Urbanisme de 23 de febrer de 2011 (DOCV 10.08.2010; BOP 28.05.2011). En la tramitació del pla especial mencionat (amb DIA condicionada de 18 de novembre de 2010 i Resolució complementària de 07.02.2011) es va elaborar i va aprovar estudi d'inundabilitat de la zona. Entre la documentació del document consultiu de la modificació 23 s'adjunta un pla de l'estudi d'inundabilitat com a justificació de la no-existència de risc en la part sud de l'àrea de la modificació 23.  
Objecte  
La modificació puntual 23 té per objecte suprimir la condició de no edificar en l'àmbit de l'actuació i, al seu torn, assignar un coeficient d'edificabilitat de 0,05 m²sostre/m²sòl en l'àmbit afectat, per a disposar xicotetes construccions auxiliars en el pati.  
Consideracions ambientals  
El condicionant d'absència d'edificació en les parcel·les, incorporat en la DIA, atén al risc d'inundació que es desprén del PATRICOVA, en absència d'estudi més detallat d'inundabilitat.  
El PATRICOVA (Pla d'Acció Territorial sobre Prevenció del Risc d'Inundació, aprovat per Acord del Consell de 28.01.2003) disposa, en sòl urbà afectat per risc d'inundació, condicions per a l'adequació de l'edificació i infraestructures.  
Segons la seua cartografia, la zona queda afectada per risc d'inundació de nivell 5. No obstant això, en l'article 16.1 de la seua normativa urbanística s'establix que, per tractar-se d'un estudi regional a escala 1:50.000, és susceptible de ser concretat, ampliat i fins i tot modificat per mitjà d'estudis d'inundabilitat més precisos.  
El 13 de gener de 2011 es va aprovar l'estudi d'inundabilitat del pla especial per a la creació de sòl dotacional de la zona nord de Manises, l'àmbit del qual és contigu amb l'àmbit de la modificació puntual 23. Amb posterioritat, també s'han aprovat els mapes de perillositat per inundació del sistema nacional de cartografia de zones inundables.  
  
Per part d'esta direcció general s'ha sotmés a consulta, la documentació inicial remesa en relació amb la modificació 23, al Servici d'Ordenació del Territori.  
Com a contestació, en l'informe del Servici d'Ordenació de Territori de data de 8 d'agost de 2014, després d'haver-se analitzat les cartografies mencionades i d'acord amb l'article 15 de la normativa urbanística del PATRICOVA, que assenyala quins estudis prevalen, es conclou que l'àmbit d'actuació no està afectat per risc d'inundació. A este informe s'adjunta l'emés prèviament pel mateix servici (de 16.07.2014) en relació amb la supressió del condicionant 1 de la DIA de 30 de novembre de 2006, referent al risc d'inundació del la modificació 17, sol·licitada per l'ajuntament i informada favorablement. S'adjunten sengles informes a esta resolució.  
Consideració jurídica  
L'article 15 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribuïx a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes, entre altres.  
Per tot això, analitzada la documentació presentada i el seu objecte, els informes sectorials emesos i revisada la cartografia existent en el sistema d'informació territorial d'esta conselleria, es formula la resolució complementària següent:  
  
Primer  
Deixar sense efecte el condicionant 1 de la DIA de 30 de novembre de 2006, atés que amb els nous estudis d'inundabilitat s'ha conclòs la no-afecció per risc d'inundació de l'àmbit de la modificació puntual número 17.  
  
Segon  
Notificar a les persones interessades que contra esta resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans que en defensa del seu dret es consideren pertinents.  
  
Tercer  
Publicar en el Diari Oficial de la Comunitat Valenciana esta resolució, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'execució de la Llei 2/1989, de 3 de març, d'Impacte Ambiental.  
  
València, 23 de gener de 2015.- El director general d'Avaluació Ambiental i Territorial: Juan Giner Corell.»  
  
València, 28 de gener de 2015.- El director general d'Avaluació Ambiental i Territorial: Juan Giner Corell.